b'\n_START_ARTICLE_\nWerra (fotoaparat)\n_START_PARAGRAPH_\nWerra je bila vrsta fotoaparatov z neposrednim iskalom (tip RF), ki jih je izdelovalo priznano nem\xc5\xa1ko podjetje Zeiss iz Jene v tedanji NDR. V 1950-ih so se iz Rusije za\xc4\x8deli vra\xc4\x8dati nem\xc5\xa1ki opti\xc4\x8dni strokovnjaki, ki so jih po 2. svetovni vojni deportirali v Sovjetsko zvezo. Fotoaparate Werra je podjetje za\xc4\x8delo proizvajati v Abbejevi tovarni v Eisfeldu. Abbejeva tovarna je tedaj izdelovala optiko za vojsko in kasneje binokularje. Eno leto po zdru\xc5\xbeitvi Nem\xc4\x8dij leta 1990 je tovarno prevzelo podjetje Docter Optics, od 1. maja 1997 pa je del skupine Analytik Jena AG. Fotoaparate so imenovali po reki Werra, ki te\xc4\x8de blizu tovarne, in jih za\xc4\x8deli izdelovati leta 1954. Fotoaparat je bil oblikovno zasnovan v slogu nem\xc5\xa1ke umetni\xc5\xa1ke oblikovalske \xc5\xa1ole Bauhaus. \xc4\x8cez dve leti so prodali 100.000 aparatov. Najprej so bili aparati olivno zelene barve, od leta 1957 pa \xc4\x8drne, ker naj bi prej\xc5\xa1nja barva ne ustrezala kupcem._NEWLINE_Navkljub dobri prodaji so serijo Werra prenehali izdelovati leta 1966, ko je podjetje Zeiss leta 1964 prevzel dresdenski VEB Pentacon. Pentaconov direktor Siegfried B\xc3\xb6hm je menil, da mora visokospecializirano podjetje, kot je Zeiss, ostati pri svoji glavni dejavnosti - optiki, in prenehati izdelovati preproste fotoaparate z neposrednimi iskali. Tudi druga podjetja v skupini Pentacon so izdelovala tak\xc5\xa1ne aparate, B\xc3\xb6hm pa je predvidel, da prihodnost le\xc5\xbei v zrcalnorefleksnih fotoaparatih (SLR), kar se je izkazalo za resni\xc4\x8dno.\n_START_SECTION_\nZna\xc4\x8dilnosti\n_START_PARAGRAPH_\nNajve\xc4\x8d so izdelali osnovnega modela 1, 281.000 aparatov, skupaj pa vsega 520.500. Werre so bile zelo dobro izdelani, trpe\xc5\xbeni, estetski in funkcionalni ter minimalisti\xc4\x8dno oblikovani fotoaparati. \xc4\x8casomerilnik se je v\xc4\x8dasih zatikal, listnati zaklepi pa so imeli manj\xc5\xa1e hitrosti, kar je bilo zna\xc4\x8dilno za tedanje izvedbe.'